-เอกสารแนบ 3-

รายงานคณะกรรมการตรวจสอบ

คณะกรรมการบริษัทได้แต่งตั้งคณะกรรมการตรวจสอบ ประกอบด้วยกรรมการอิสระจำนวน 3 ท่าน
ได้แก่

  นายวัฒนา สุภรณ์ไพบูลย์ ประธานคณะกรรมการตรวจสอบ

  นายสมชาย คุรุจิตโกศล กรรมการตรวจสอบ

  ดร.เวทางค์ พ่วงทรัพย์ กรรมการตรวจสอบ

  เลขานุการคณะกรรมการตรวจสอบ ได้แก่ นางสาวกนกนุช ชลวานิช

คณะกรรมการตรวจสอบได้ปฏิบัติหน้าที่ตามขอบเขตความรับผิดชอบที่ได้รับมอบหมายจากคณะกรรมการบริษัท
และเป็นไปตามประกาศฉบับใหม่ของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์
โดยใช้ความรู้ความสามารถด้วยความรอบคอบ และมีความเป็นอิสระอย่างเพียงพอ
โดยไม่มีข้อจำกัดในการได้รับข้อมูลจากฝ่ายจัดการ พนักงาน และผู้ที่เกี่ยวข้อง
ตลอดจนได้ให้ความเห็นและข้อเสนอแนะเพื่อประโยชน์ต่อผู้มีส่วนได้เสียทุกฝ่ายอย่างเท่าเทียม
โดยในปี 2553 ได้มีการประชุมคณะกรรมการตรวจสอบจำนวน 5 ครั้ง
กรรมการตรวจสอบทุกท่านได้เข้าร่วมประชุมครบทุกครั้ง
โดยได้มีการหารือแลกเปลี่ยนข้อคิดเห็นกับฝ่ายจัดการ ผู้ตรวจสอบภายใน และผู้สอบบัญชี
รวมทั้งได้มีการประชุมร่วมกับผู้สอบบัญชีโดยไม่มีฝ่ายจัดการเข้าร่วมประชุมจำนวน 1 ครั้ง
เพื่อปรึกษาหารืออย่างอิสระถึงแผนงานสอบบัญชี และประเด็นต่างๆ ที่พบในระหว่างการตรวจสอบ
ซึ่งสรุปสาระสำคัญการปฏิบัติหน้าที่ได้ดังนี้

1. สอบทานงบการเงินรายไตรมาสและงบการเงินประจำปี 2553
ซึ่งผ่านการสอบทานและตรวจสอบจากผู้สอบบัญชีแล้ว
โดยได้สอบถามและรับฟังคำชี้แจงจากฝ่ายจัดการ และผู้สอบบัญชี
เพื่อสอบทานความถูกต้องครบถ้วนของงบการเงิน
รายการปรับปรุงบัญชีที่มีผลกระทบต่องบการเงินอย่างมีนัยสำคัญ
และความเพียงพอในการเปิดเผยข้อมูล คณะกรรมการตรวจสอบมีความเห็นว่า
การจัดทำรายงานการเงินของบริษัทมีระบบการควบคุมภายในที่ดี เพียงพอที่ทำให้มั่นใจได้ว่า
รายงานการเงินดังกล่าวแสดงฐานะการเงินและผลการดำเนินงานของบริษัทอย่างถูกต้องตามที่ควรในสาระสำคัญ
และเชื่อถือได้ตามมาตรฐานการบัญชีที่รับรองทั่วไป
รวมทั้งมีการเปิดเผยข้อมูลในงบการเงินอย่างเพียงพอและทันเวลา
เพื่อเป็นประโยชน์ต่อผู้ถือหุ้นและนักลงทุน

2. สอบทานงานตรวจสอบภายใน
เพื่อให้มั่นใจว่าการดำเนินกิจกรรมตรวจสอบภายในเป็นไปอย่างมีประสิทธิภาพ และเกิดประสิทธิผล
เพื่อประโยชน์สูงสุดแก่บริษัทและผู้ถือหุ้น โดยได้สอบทานภารกิจ ขอบเขตการปฏิบัติงาน
หน้าที่และความรับผิดชอบ และความเป็นอิสระของหน่วยงานตรวจสอบภายใน
เพื่อให้การปฏิบัติงานตรวจสอบมีคุณภาพตามมาตรฐาน
และสอดคล้องกับแนวทางการตรวจสอบภายในของตลาดหลักทรัพย์แห่งประเทศไทย
คณะกรรมการตรวจสอบมีความเห็นว่า บริษัทมีระบบการตรวจสอบภายในที่เพียงพอ เหมาะสม
และเกิดประสิทธิผลสอดคล้องกับมาตรฐานสากล
หน่วยงานตรวจสอบภายในมีความเป็นอิสระในการปฏิบัติหน้าที่
และรายงานผลการตรวจสอบต่อคณะกรรมการตรวจสอบ

3. สอบทานประสิทธิผลของระบบการควบคุมภายใน
เพื่อให้มั่นใจว่าการดำเนินงานของบริษัทเป็นไปอย่างมีประสิทธิภาพ เกิดประสิทธิผล
และบรรลุตามเป้าหมายที่กำหนดไว้ โดยพิจารณาจากรายงานผลการตรวจสอบภายในประจำปี 2553
และผลการประเมินระบบการควบคุมภายในโดยผู้ตรวจสอบภายใน
รวมทั้งได้ประเมินระบบการควบคุมภายในด้านการบริหารการเงิน และการปฏิบัติตามกฎหมาย
ตามแนวทางที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์
และหน่วยงานต่างๆ ที่เกี่ยวข้อง คณะกรรมการตรวจสอบมีความเห็นว่า
บริษัทมีระบบการควบคุมภายในที่เหมาะสม เพียงพอ และเกิดประสิทธิผล โดยมีองค์ประกอบหลัก 5
ส่วน คือ สภาพแวดล้อมภายใน การบริหารความเสี่ยง กิจกรรมการควบคุม
ระบบสารสนเทศและการสื่อสารข้อมูล และระบบการติดตามผลการดำเนินงาน ทั้งนี้
ไม่พบจุดอ่อนหรือข้อบกพร่องที่เป็นสาระสำคัญ

4. สอบทานและให้ความเห็นต่อรายการที่เกี่ยวโยงกัน
หรือรายการที่อาจก่อให้เกิดความขัดแย้งทางผลประโยชน์
เพื่อให้การทำรายการดังกล่ามีความสมเหตุสมผล เป็นประโยชน์สูงสุดต่อบริษัท
และเป็นไปตามกฎหมายและข้อกำหนดของตลาดหลักทรัพย์ คณะกรรมการตรวจสอบมีความเห็นว่า
การตกลงเข้าทำรายการดังกล่าวของบริษัทมีความโปร่งใส
ไม่ก่อให้เกิดความขัดแย้งทางผลประโยชน์
และเป็นประโยชน์สูงสุดต่อการดำเนินธุรกิจของบริษัทและผู้ถือหุ้น
ด้วยเงื่อนไขราคาที่สมเหตุสมผลเช่นเดียวกับที่ทำรายการกับบุคคลภายนอกทั่วไป
และมีการเปิดเผยข้อมูลอย่างครบถ้วน เป็นไปตามกฎหมายและข้อกำหนดของหน่วยงานที่เกี่ยวข้อง

5. พิจารณาคัดเลือก เสนอแต่งตั้งผู้สอบบัญชี และค่าสอบบัญชีประจำปี 2554
โดยประเมินผลงานการตรวจสอบในปีที่ผ่านมา ความเป็นอิสระ ความรู้ความสามารถ
และประสบการณ์ในการตรวจสอบของผู้สอบบัญชี รวมทั้งพิจารณาความเหมาะสมของค่าสอบบัญชี
คณะกรรมการตรวจสอบมีความเห็นว่า ผู้สอบบัญชีจากบริษัท กรินทร์ ออดิท จำกัด มีความเป็นอิสระ
มีความรู้และประสบการณ์ในการปฏิบัติงานสอบบัญชี การให้คำปรึกษาในมาตรฐานการบัญชี
รับรองงบการเงินได้ทันเวลา และค่าสอบบัญชีมีความเหมาะสม
จึงมีมติเสนอต่อคณะกรรมการบริษัทเพื่อขออนุมัติจากที่ประชุมผู้ถือหุ้นในการแต่งตั้ง นายเจษฎา
หังสพฤกษ์ หรือ น.ส.วิมลศรี จงอุดมสมบัติ หรือ น.ส.กรรณิการ์ วิภาณุรัตน์ ผู้สอบบัญชีจากบริษัท
กรินทร์ ออดิท จำกัด คนหนึ่งคนใดเป็นผู้สอบบัญชีของบริษัทและบริษัทย่อย
และบริษัทย่อยทางอ้อมประจำปี 2554 โดยกำหนดค่าสอบบัญชีไม่เกิน 1,070,000 บาท

โดยสรุปในภาพรวม คณะกรรมการตรวจสอบเห็นว่า
ผู้บริหารของบริษัทมีความมุ่งมั่นในการปฏิบัติหน้าที่ให้บรรลุเป้าหมายที่กำหนดอย่างมีคุณภาพ
ให้ความสำคัญต่อการดำเนินงานภายใต้ระบบการกำกับดูแลกิจการที่ดี มีความโปร่งใส และเชื่อถือได้
มีระบบการควบคุมภายในที่เพียงพอ เหมาะสม
รายงานข้อมูลทางการเงินและการดำเนินงานอย่างถูกต้อง
รวมถึงการปฏิบัติตามกฎหมายและข้อบังคับที่เกี่ยวข้อง
และการเปิดเผยรายการที่เกี่ยวโยงกันเป็นไปอย่างครบถ้วน
มีการพัฒนาปรับปรุงระบบการปฏิบัติงานให้มีคุณภาพ
และเหมาะสมกับสภาพแวดล้อมทางธุรกิจอย่างต่อเนื่อง

( นาย วัฒนา สุภรณ์ไพบูลย์ )

ประธานคณะกรรมการตรวจสอบ